google/wiki40b huggingface dataset:
The Beatles Book

The Beatles Book eller The Beatles Monthly Book var et engelskspråklig Beatles-tidsskrift som ble etablert allerede i 1963. Først publikasjon utkom i august 1963, og oppnådde 77 nummer før det ble stoppet i desember 1969. Så ble det tatt opp igjen i 1976, og fortsatte til 2003.

Historie

Det var Sean O’Mahony, redaktøren for musikkmagasinet Beat Instrumental), som etter å ha hørt Please Please Me spurte Brian Epstein om han kunne få utgi et blad dedikert til The Beatles. Epstein og de fire bandmedlemmene likte ideen, og O’Mahony valgte å redigere magasinet under pseudonymet Johnny Dean. Pga. bandets enormt voksende popularitet ble første utgave trykket i 80 000 eksemplarer. Innen utgangen av året var imidlertid salget steget til hele 330 000.
Bladets fotograf, Leslie Bryce, hadde fritt innpass til alt The Beatles foretok seg, så lenge bandet besto. Leslie Bryce reiste verden rundt med dem og tok tusenvis av bilder. I tillegg skrev deres roadies, Neil Aspinall og Mal Evans, masse artikler, mens illustratøren Bob Gibson fulgte opp med å lage tegneseriefigurer og tallrike karikaturer av de fire artistene.
Etter en pause mer enn seks år tok O’Mahony i 1976 opp utgivelsen av bladet, og gjenutga de først 77 originalbladene, sammen med et åtte siders (senere seksten siders) tidsskrift med nyheter omkring John, Paul, Georgee og Ringo, som soloartister og artiklere av ulike slag. Gjenutgivelsen var komplett i september 1982, og det på et tidspunkt da interessen for The Beatles nådde nye høyder – i kjølvannet av mordet på John Lennon – og med 20-årsfeiringen rundt utgivelsen av deres første singelplate Love Me Do. Dermed bestemte redaksjonen seg for å fortsette utgivelsen av magasinet. Utgivelsen fortsatte inntil january 2003 med nummer 321, da det nok en gang ble stoppet.
Vevelstad

Geografi

Kommunen består hovedsakelig av fastland, hvor Vistenfjorden går langt innover i kommunen.  Den største øya i kommunen er Hamnøya, og høyeste topp er Vistkjerringa på grensa mot Vefsn. Av vann i kommunen nevnes Søre Vistvatnet, og ved siden av Esøya ligger holmen Vomma.

Historie

Helleristninger i Vistnesdalen viser at kommunen har vært bebodd siden steinalderen.

Kultur

Kommunen var deltaker i Skulpturlandskap Nordland med skulpturen «Opus for himmel og jord» av Oddvar I. N. Daren. Vevelstad Bygdetun er en del av Helgeland Museum.

Tusenårssted

Vevelstad kommunes Tusenårssted er bygdetunet med omliggende område. Statstilskuddet ble brukt til opprusting og markering i dette området.
Tusenårsstedet er markert med en bronseplate festet på en minnestein reist på Aursletta til minne om krigsofrene fra Visten. Minnesteinen ble avduket i forbindelse med den kommunale tusenårsmarkeringen 22. juli 2000. Steinen har fått følgende inskripsjon:
Til minne om fjordbygdas 7 sønner
som gav sitt liv for Norges frihet
1942 – 1944
Videre ble det reist en tusenårsstein på Tusenårsstedet med inskripsjonen «Tusenårssteinen». Steinens bakside er disponert til mindre plater med tanke på større og mindre begivenheter i årene fremover.
Det ble plantet tusenårstrær i alle kretser.
Stalagmosoma

Beskrivelse

Nokså små, svarte gullbasser med hvite til rosa tegninger. Pronotum har lys kant, og dekkvingene lyse tverrflekker.

Levevis

Disse billene lever i ørkenområder. De voksne billene besøker blomster for å ete pollen.

Utbredelse

Slekten er utbredt i nordøst-Afrika og Midtøsten.
Gymnocerus

Utseende

En middelsstor, mørk trebukk. Kroppen er påfallende kort og bred. Antennene er lengre enn kroppen, tynne, men hvert enkelt ledd er fortykket i spissen, kølleformet. I motsetning til mange andre Anisocerini har ikke antennene påfallende hår.

Utbredelse

Arten er bare kjent fra Fransk Guyana.
Petra Kelly

Livsløp

Petra Kelly ble født i Günzburg av tyske foreldre, men hennes far forlot hjemmet da hun var sju år. Petras mor måtte arbeide, slik at datteren vokste opp hos sin bestemor. Etter morens giftermål med en amerikansk offiser, tok Petra etternavnet Kelly og i 1960 flyttet familien til USA. Fra 1966 til 1970 studerte Petra Kelly statsvitenskap og politikk i Washington, D.C. og var der også aktiv i skolepolitikken.
I 1968 engasjerte Kelly seg i valgkampen for senatorene Robert F. Kennedy og Hubert H. Humphrey. Fra 1972 til 1982 var hun aktiv i den Europeiske Kommisjon. Petra Kelly var opprinnelig medlem av SPD, men i 1979 var hun blant grunnleggerne av partiet De Grønne og fra 1980 og i flere år deretter, partiets leder. I 1983 til 1990 var hun medlem av Forbundsdagen.
Kelly var leder av Jeunes Européens fédéralistes (JEF) og hennes hovedarbeidsområder der var fredspolitikk, menneskerettigheter og minoriteter. Fra 1985 engasjerte Petra Kelly seg for Tibet. Sammen med sin samboer, politiske venn og partikollega Gert Bastian holdt hun kontakt med internasjonale freds- og frigjøringsbevegelser.
Petra Kelly døde natten til 1. oktboer 1992 under uklare omstendigheter. Det antas at hun ble drept av sin samboer politikeren Gert Bastian, mens hun sov. Bastian skjøt seg deretter selv. Likene ble ikke funnet før 19. oktober. Kelly er gravlagt på Würzburg Waldfriedhof (skogskirkegård).
Den tredje store vekkelsesbølgen

Den tredje store vekkelsesbølgen refererer til en historisk periode foreslått av William G. McLoughlin. Perioden var markert av religiøs aktivisme i USA, og pågikk fra slutten av 1850-årene til tidlig på 1900-tallet. Den påvirket pietistiske protestantiske retninger, og hadde et sterkt element av sosial aktivisme. Den baserte seg på postmilleniumistiske trossystemer om at den Andre Kommen til Kristus ville inntreffe etter at menneskeheten hadde reformert hele jorden. Den var påvirket av retningen Social Gospel, som anvendte kristendommen i sosiale spørsmål og misjonering, liksom den verdensomfattende misjonsvirksomheten. Retninger innenfor denne perioden inkluderer Hellighetsbevegelsen, Nasaréernes kirke og Christian Science.
I løpet av perioden dukket det opp en rekke etiske tiltak, som avskaffelsen av slaveriet og forbudstiden. Andre personer som Kenneth Scott Latourette benekter at det har vært en tredje vekkelsesbølge i USA.
«Jylland» (fregatt)

Historie

«Jylland» ble sjøsatt den 20. november 1860 som det tredje skipet i en planlagt serie på fire. Forløperne, «Niels Juel» og «Sjælland», var sjøsatt i henholdsvis 1855 og 1858.
«Niels Juel», «Sjælland» og «Jylland» ble ferdigstilt i en teknisk brytningstid da panserskip så smått begynte å erstatte treskip. Sjøfolk og offiserer var til å begynne med skeptiske til skip av metall, men etter slaget ved Hampton Roads den 9. mars 1862 under den amerikanske borgerkrigen, da panserskipene CSS «Virginia» og USS «Monitor» skjøt på hverandre i timevis uten at noen av dem fikk betydelig skade, ble det klart at disse fartøyene var framtiden. Etter dette slaget ble det ikke lenger bygget flere krigsskip i tømmer, og den fjerde planlagte dampskipfregatt, «Peder Skram», ble i all hast gjort om til panserskip. «Niels Juel» og «Sjælland» fikk likeledes maskin bygget inn i de eksisterende skrogene.
Sett i dette lys var fregatten «Jylland» et symbol på en svinnende æra. Det forhindret likevel ikke at hun med en topphastighet på 14 knop var flåtens raskeste fartøy, dette ble avgjort ved en kappseilas utenfor Møn i juli 1864.
«Jylland» kom i kamp under slaget ved Helgoland i 1864. Skipene lå parallelt mot fienden og de beskjøt hverandre. Underveis forsøkte østerrikerne å borde de danske skipene, men ble slått tilbake ved heftig ildgivning. Etter over to timer ble et av de østerrikske skipene satt i brann og fienden flyktet mot det nøytrale Helgoland. «Jylland» ville forfølge dem, men ble forhindret av egne skader. «Jylland» var det danske skipet som ble hardest rammet av fiendens ild. Tolv av mannskapet ble drept, i tillegg var det mange sårete og lemlestede.
Slaget ved Helgoland var den eneste trefningen som fregatten «Jylland» deltok i. Hun tjente videre som øvelsesskip, men foretok et tokt til Dansk Vestindia for å representere Danmark mot de stadig mer opprørske innfødte. I 1874 ble «Jylland» opphøyd til kongeskip i anledning at Christian IX av Danmark ville markere Danmarks autoritet ved Islands tusenårsjubileum. Ved denne leilighet ble det bygget en kongebolig på dekket som blant annet hadde et moderne vannklosett. Boligen kom også til nytte i 1876 da kongefamilien var på sommervisitt til den russiske tsaren.
Jyllands siste aktive tokt gikk til Karibia i 1886-1887. Deretter fungerte hun som kaserneskip fram til 1908.
På 1890-tallet ble skipet redusert til stasjonært bruk og unngikk så vidt å bli sendt til opphogging i 1908. Det ble imidlertid besluttet å bevare skipet, og det ble tauet til Ebeltoft i 1960. «Jylland» forfalt ytterligere inntil hun ble lagt på tørrdokk i 1984. Restaureringen viste seg å bli betydelig; mer enn 60 prosent av tømmeret måtte erstattes i tillegg til rigging, utrustning, maskiner og løst tilbehør.
I Danmark er skipet bare kjent som Fregatten Jylland, men det er flere skip som har hatt dette navnet. Restaureringen ble fullført i 1994 og skipet er i dag stilt ut som museumskip i Ebeltoft. Det er markedsført som et av de største treskip i verden. En minnemynt ble utstedt av Danmarks Nationalbank.
Psykisk helsevern

Psykisk helsevern, tidligere kalt psykiatrien, er betegnelsen på de tilbud som samfunnet gjennom spesialisthelsetjenesten gir til personer med mentale lidelser. I visse tilfelle kan det være tvungen psykisk helsevern i enten åpen eller lukket avdeling.
Behandling av mentale lidelser kan omfatte psykoterapi, psykiatrisk medisinering, saksbehandling eller andre tiltak.
Hovedbehandlingen av mentale forstyrrelser er psykiatrisk medisinering i kombinasjon med psykoterapi. Det benyttes også fysikalske behandlingsmetoder for enkelte typer av forstyrrelser; som f.eks. ECT. Behandlingen begynner ved sykehus med formål om snarlig rehabilitering og fortsatt behandling hjemme og på helsestasjon. Endring av livsstil og musikkterapi er nye behandlingsformer. Psykososial rehabilitering kan endre stigmatisering og forskjellsbehandling.
Olympia Heist op den Berg

Olympia Heist op den Berg er en belgisk ishockeyklubb fra Heist-op-den-Berg. Den ble grunnlagt i 1959 og spiller i National league.
Krigsskadetrygden for løsøre

Krigsskadetrygden for løsøre var en trygdeordning som skulle yte erstatning for krigsskade på løsøre. Krigsskadetrygden for løsøre ble opprettet 24. mai 1940 av Administrasjonsrådet.
Krigsskadetrygden ytet erstatning for krigsskade på personlig løsøre og yrkesløsøre. Beslaglagte våpen og radioapparater ble imidlertid ikke erstattet av Krigsskadetrygden. Løsøre som ikke ble dekket av Krigsskadetrygden var varelagre, kontanter, verdipapirer og andre dokumenter, samt båter, biler og motorsykler.
For å ha rett til krigsskadetrygd måtte man ha betalt inn tilleggspremie på brannforsikringen.
Krigsskadetrygden for løsøre ble i 1947 slått sammen med Krigsskadetrygden for bygninger og ble til Krigsskadetrygdene for bygninger og løsøre.
Kontoret hadde adresse Klingenberggaten 7. Da jødiske Sara Caplan som overlevde krigen, søkte om erstatning for beslagleggelsen av familiens forretning i Narvik, ble hun forelagt et skjema der hun måtte svare på om hun hadde vært medlem av Nasjonal Samling. 26.november 1946, på dagen fire år etter at hun var blitt arrestert fordi hun var jødinne, ble Sara Caplan konfrontert med følgende tekst: «Jeg/vi erklærer herved at jeg/vi ikke har søkt medlemskap i eller vært medlem av Nasjonal Samling siden 9.april 1940, og at det ikke har vært reist sak mot meg/oss for mitt/vårt forhold under krigen.» Direktør Alf Rødskog og kontorets andre ansatte kjente godt til hennes historie, for skjemaene hun hadde fylt ut, var påtegnet «jødeskade» med blyant – men alle norske jøder som overlevde krigen, og søkte erstatning fra Krigsskadetrygden, måtte skrive under på dette skjemaet, som om det på noe tidspunkt hadde vært aktuelt for jøder å søke medlemskap i NS. Sara Caplan skrev under og mottok et forskudd på 3.500 kroner, som ikke var nok til å redde forretningen i Narvik.
Regelverket som ble fulgt for å tilbakeføre verdier, tok ikke hensyn til at jødene hadde vært i en spesiell situasjon med et særegent dødsfallsmønster, som gjorde at dødsbo kunne arve andre dødsbo, slik at dødsboet inngikk i en ny bobehandling. I hvilken rekkefølge bo skal arves, avhenger av når de forskjellige avgår ved døden. Men når medlemmene i en jødisk familie ble utryddet i en tysk leir, måtte arverekkefølgen ofte fastslås ved rent skjønn. Byråkratiet forholdt seg ikke til dette, enda urimeligheten kunne dokumenteres. Således mottok byfogden i Haugesund i august 1945 et brev fra en person som har mistet sine nærmeste i Auschwitz: «Jeg har tenkt over problemet dobbeltbo og dobbeltavgifter, og ber Dem vennligst, herr byfogd, å prøve å spare NN for avgifter, da hun på grunn av sin bortgang ikke hadde noen som helst nytte av boet, men døde før det kom til en løsning.» Men heller enn å fravike et urimelig regelverk, ble avgiftene innkrevd.
Serbias historie

Serbias historie er en historie fylt av konflikter. Landets strategiske plassering mellom to kontinenter har gjort det utsatt for invasjoner av mange folk. Beograd antas å ha blitt jevnet med jorden av 30 forskjellige arméer i tidens løp. Serbia har blant annet vært underlagt grekerne, romerne og Det bysantinske riket. På 600-tallet vandret slaviske stammer inn fra nord. De nært beslektede kroatene slo seg ned lands Adriaterhavskysten mens serberne bosatte seg i fjellene i Montenegro, Kosovo og syd-Serbia.I middelalderen vokste Serbia til å bli Balkans største land med dagens Montenegro, Albania, Makedonia og store deler av Hellas underlagt seg. På 1300-tallet ble Serbia mer og mer presset av de ekspanderende muslimske osmanene. I 1389 stod slaget ved Kosovosletta. Serberne tapte mot de ekspanderende muslimene. Dette førte til at Det osmanske riket tok over store deler av Serbia, selv om en serbisk stat med Donau eksisterte til 1459.Dermed ble Serbia underlagt tyrkernes kontroll i 400 år. I denne perioden utvandret mange serbere til Ungarn som lå utenfor tyrkernes kontroll.

1800-tallet frem til første verdenskrig

Når det serbiske opprøret mot tyrkerne fra 1804 til 1813 ble slått ned førte dette til ett nytt opprør i 1815 og her klarte serberne å få ett indre selvstyre. Etter russisk press ble Serbia ett autonomt fyrstedømme innenfor Det osmanske riket. Under Berlinkongressen i 1878 ble Serbia anerkjent som et selvstendig land. Serberne drømte om å forene alle serbere i en nasjon. Dette førte til krangel med Østerrike-Ungarn om Bosnia-Hercegovina som siden 1878 var okkupert av Østerrike-Ungarn. I 1908 når Østerrike-Ungarn annekterte Bosnia-Hercegovina ble det en diplomatisk krise mellom Østerrike-Ungarn og Serbia som var støttet av Russland. Serbia innså at det var lettere å ekspandere mot syd enn nord. Serbia inngikk enn allianse med nabolandene Montenegro, Hellas og Bulgaria også kjent som Balkanforbundet. I oktober 1912 brøt den første balkankrigen ut. Det ble suksessrikt for Serbia og resten av Balkanforbundet. De drev ut osmanene fra Balkan. I mai 1913 sluttet Serbia fred med Det osmanske riket. Det ble uenighet mellom seierherrene om landområder og Bulgaria var svært misfornøyd med byttet. Dette førte til den andre balkankrigen der Bulgaria kjempet mot Serbia, Montenegro og Hellas. Når det så ut til at Bulgaria kom til å tape gikk også Romania og Det osmanske riket til angrep. Serbia fikk da kontroll over Makedonia. Resultatet av disse krigene var at Serbia ble en mektig regional makt på Balkan.
Immateriell kulturarv (UNESCO)

Oppfølging i Norge

UNESCO-konvensjonen om vern av den immaterielle kulturarven ble i Norge ratifisert gjennom vedtak i Stortinget, 17. januar 2007 [St.prp. nr. 73 (2005-2006)]. Av det årlige tildelingsbrevet av 23. januar 2009 går det frem at Kulturdepartementet ber ABM-utvikling om å komme opp med en oversikt over de relevante fagmiljøene og en kartlegging av de ulike kulturarvsområdene som etterspørres gjennom Unesco-konvensjonen om immateriell kulturarv. 
Fra og med 2011 er det Kulturrådet som har ansvar for å følge opp arbeidet med immateriell kulturarv i Norge.
Som det første nordeuropeiske bidraget ble Oselververkstaden i Hordaland den 1. desember 2016 oppført på UNESCOs liste over Beste vernepraksiser.
Spain Rodriguez

Liv og karriere

Sapin vokste opp i Buffalo i delstaten New York og studerte ved Silvermine Guild Art School i Norwalk, Connecticut. I New York City i løpet av slutten av 1960-tallet ble han en bidragsyter til undergrunnsavisen East Village Other. Her fikk han gjøre en avlegger av avisen, et eget tegneserietabloid kalt Zodiac Mindwarp (1968). Dette ble en forgjenger til tegneserieheftet The Gothic Blimpworks. I 1969 flyttet han til San Francisco, hvor han ble kjent mange av de andre tidlige undergrunnstegnerne, blant annet Robert Crumb som han bidro med serier til dennes hefte Zap Comixs. Han tegnet også for andre undergrunnshefter som Insect Fear, Anarchy Comics, Arcade, San Francisco Comic Book og Tales of the Leather Nun. Han var også en av grunnleggerne av United Cartoon Workers of America.
Spain var sterkt inspirert av tegneren Wally Wood fra EC Comics på 1950-tallet, og Spain presset Woods skarpe, svarte skygger og hardkantede svarte omriss i en mer rufsete, forenklet, og stilisert retning. Hans arbeid utvidet også det iboende erotiske i Woods kvinnelige figurer. I serier som Mean Bitch Thrills framsto Spains kvinner som grove, utstrakt seksuelle og tidvis omgitt av macho sadomasokistiske temaer. Ikke alle var like begeistret for Spains serier, og mange fant dem destruktive, i grensegang mot fascisme og kvinneundertrykkende.
«Trashman» er Spains best kjente figur og en av de mest utholdelige figurer i amerikansk undergrunn. Trashman er en form for lærjakke-revolusjonær på motorsykkel. Hans serier er alltid etterspurt, og det finnes en antologi av Trashman utgitt av Fantagraphic Books. Han arbeider fortsatt for en rekke hefter som Twistgrip og Blab. I 1994 kom hans selvbiografiske My True Story. En av hans nyere er Nightmare Alley, en tegneserietilpasning av en roman av William Lindsay Gresham. En annen er en illustrert biografi over den marxistiske revolusjonære Ernesto «Che» Guevara kalt Che: A Graphic Biography (2009). Den er blitt oversatt til flere språk og som Art Spiegelman karakteriserte som «briljant og radikal».
Asak skole (Skedsmo)

Asak skole er en skole på Asak i Skedsmo kommune i Akershus. Skolen er en barne- og ungdomsskole. Skolen flyttet i 2012 inn i nytt bygg, og av de gamle bygningene er det bare den eldste delen fra 1865 som er bevart.
Øvre Buskerud Idrettskrets

Øvre Buskerud Idrettskrets (stiftet 1945) er et tidligere organisasjonsledd i Norges Idrettsforbund.
Buskerud Distriktslag for Idrett ble dannet sammen med 20 andre distriktslag i 1919.
Etter sammenslåingen med arbeideridrettskretsene, ble de nye kretsene Øvre Buskerud Idrettskrets og Nedre Buskerud Idrettskrets dannet i 1945.
Øvre Buskerud Idrettskrets og Nedre Buskerud Idrettskrets ble slått sammen til Buskerud Idrettskrets 1. januar 1963.
Francesco Toldo

Klubbkarriere

Toldo har sin bakgrunn i AC Milan, men han spilte aldri A-lagskamper for klubben. Han ble utlånt til Trento og Ravenna fra 1991 til 1993. Toldo skrev deretter under for Fiorentina, og var i klubbens startoppstilling i åtte sesonger. I løpet av denne perioden vant klubben den italienske cupen (Coppa Italia) to ganger, og spilte en sesong i Mesterligaen for Viola. Ett år før Fiorentina ble erklært konkurs, ble han overført til Internazionale i 2001, der han var nummer 1 inntil sommeren 2005, da den brasilianske målvakten Júlio César overtok Toldos plass. Han vant tilbake plassen som førstekeeper i februar 2006, og har undertegnet kontrakt med Inter frem til 2009.

Landslagskarriere

Toldo har spilt 28 landskamper for Italia. Til tross for hard konkurranse fra profilerte keepere som Gianluca Pagliuca, Angelo Peruzzi og Gianluigi Buffon ble Toldo tatt ut i førsteelleveren under EM 2000. Italia gikk helt til finalen, der de ble slått av Frankrike. I semifinalen mot hjemmefavorittene Nederland reddet Toldo ett straffespark i ordinær tid og to i straffesparkkonkurransen. 
Han var ubenyttet reserve under EM 96, VM 1998, VM 2002 og EM 2004.
St. Andrew's Day

St. Andrew's Day er en festdag for apostelen Andreas.
Hans festdag feires i de vestlige og østlige kirkene den 30. november, en dag som i norsk tradisjon kalles Andresmesse eller Anders fisker. Dagen er Skottlands nasjonaldag; Andreas er Skottlands skytshelgen, og helgenens kors, andreaskorset, pryder Skottlands flagg.
Unge Forskere

Unge Forskere, fullt navn Forbundet Unge Forskere, er en norsk ungdomsorganisasjon som arbeider for å øke interessen for forskning blant ungdom. Foreningen ble stiftet 25. mai 1979 av deltagere i Konkurransen Unge Forskere. Konkurransen var etablert av Norsk A/S Philips i 1968.
Organisasjonen Forbundet Unge Forskere endret i 2013 navn til European Space Camp da dagens aktivitet er begrenset til gjennomføring av European Space Camp på Andøya.
Nepal Kamyunishta Parti (Marksbadi Leninbadi Maobadi Kendra)

Med i alliansen Samyukta Bammorcha

Som begge sine forgjengerpartier, var NKP (SMLM) med i fronten av kommunistiske småpartier,  Samyukta Bammorcha (SBM). 
Gjennom det var partiet også med i Sjupartialliansen for demokrati i Nepal, der Samyukta Bammorcha var den minste partneren. Fra mai 2006 har Samyukta Bammorcha en minister i Sjupartialliansens regjering. SBM fikk 3 representanter i Nepals overgangsparlament 2007. NKP(Malema Kendra)s generalsekretær Nanda Kumar Prasai var en av SBMs representanter.

Inn i parlamentet i 2007

Det opprinnelige NKP(SMLM), fortsatt leda av Krishna Das Shresta, beholdt medlemskapet i Sjupartialliansen og SBM.
I Nepals overgangsparlament 2007, som blei konstituert 15. januar, fikk   Samyukta Bammorcha (SBM) tre plasser, som blei delt mellom de tre medlemspartiene. NKP(SMLM)s representant blei tidligere NSP(MLM)-leder N.K. Prasai.
NKP(SMLM) fortsatte som regjeringsparti via SBM i Nepals overgangsregjering 2007 som blei proklamert 1. april. Heller ikke denne gangen var partiet representert direkte. Regjeringsmedlemmet var henta fra NKP(ML).
I mai 2007 sa Prachanda på et åpent møte i Kathmandu at Krisna Das Shrestas parti hadde avtalt å gå inn i NKP(Maobadi).
Stern John

Biografi

John flyttet til USA for å begynne på Mercer County Community College i 1995. Foran 1998 sesongen ble han en del av laget til Columbus Crew i Major League Soccer. Tidligere hadde han spilt for New Orleans Riverboat Gamblers i A-Liga.
I hans første sesong scoret han 26 mål, og ble toppscorer i Major League Soccer. Året etter scoret han 18 mål, og delte toppscorertittelen. Etter 1999-sesongen ble han kjøpt av Nottingham Forest for £1 500 000. Han ble i Forest i litt over 3 år før han ble kjøpt av Birmingham City for £150 000 den 8. februar 2002. Etter ikke alt for mye spilletid i Birmingham ble han solgt til Coventry 14. september 2004.
På grunn av lite spilletid i 2005/06 sesongen ble han lånt ut til Derby County 16. september 2005. Han returnerte til Coventry i november 2005.
Servius

Andre verker

Foruten kommentarene til Vergil er også andre verker av Servius bevart: en samling med noter til grammatikken (Ars grammatica) til Aelius Donatus; en avhandling på metriske endelsene i poesi (De finalibus); og en avhandling om ulike poetiske versemål (De centum metris).
Utgaven til Georg Thilo og Hermann Hagen (1878–1902) er fortsatt den eneste utgaven av alle verkene til Servius. Under utvikling er Harvard Servius (Servianorum in Vergili Carmina Commentariorum Editio Harvardiana); av prosjekterte fem bind er to hittil utgitt, i (Aeneid 1-2), 1946; ii (Aeneid 3-5), 1965, og prosjektet fortsetter med tiden til hjelp.